钦定古今图书集成/理学汇编/文学典/第107卷 > 盛时泰〈敏耕〉
## 钦定古今图书集成/理学汇编/文学典/第107卷 > 盛时泰〈敏耕〉

按《列朝诗集》：时泰字仲交，南京人。以诸生久次贡于
廷，卒业成均，年五十而卒。仲交才气横溢，每有撰述，
舐笔伸纸，滚滚不休，纸尽则已。善画水墨竹石，居近
西冶城，家有小轩，文征仲题曰“苍润。”以仲交画法倪
迂，沈启南，有“笔踪要是存苍润，画法还应入有无”之
句也。肮脏历落，不问家人生产，卜筑于大城山中。又
爱方山祈泽之胜，咸有结构，杖策跨驴，欣然独往，家
人莫能迹也。尝为子娶妇，其妇戒勿他往。薄暮，友人
邀往城南古寺，阅数日乃归。妇愠而詈之，干笑而已。
张肖甫开御史台于句容，仲交大醉，挝县鼓于戟门，
肖甫曰：“安得有此狂生，必盛仲交也。”邀入，痛饮达旦
而别。万历改元，以陪贡试吴下，肖甫曰：“子过姑苏，必
谒王元美。”仲交遂携所著《两都赋》谒元美于小祗园。
元美赠之诗曰：“遂令陆平原，不敢赋《三都》。”又和元美
《拟古》七十章，三日而毕。元美殊气夺也。仲交有子敏
耕，字伯年，博闻强记，工小令，为诸生，不得志，纵酒博
以死。伯年《山居》诗云：“花发临危岸，莺啼过远林。”《宵征》
云：“水暝萤光乱，风秋雁语清。”又云：“衙晚催蜂去，巢危
促燕飞。”《赠张羽王》云：“潮声绕屋初消雪，梅蕊知春竞
放晴。”《游三台洞》云：“石扉藤蔓迷樵路，流水桃花引客
来。”《送大安和尚归庐山》云：“送客溪头防虎啸，逃禅树
底借枝封。”诗名《轩居集》。其句法清婉，不愧仲交也。